**előterjesztés**

**Budapest Főváros II. Kerületi Önkormányzat**

**Településüzemeltetési, Környezetvédelmi és Közbiztonsági Bizottsága**

**2023. október 16-i rendes ülésére**

**Tárgy:** Helyi közutak forgalmi rendjének alakítása

**Készítette:**

…………………………

Bese Károly

vezető-főtanácsos

közútkezelői referens

Megjegyzés: A napirend tárgyalása zárt ülést nem igényel.

**Tisztelt Településüzemeltetési, Környezetvédelmi és Közbiztonsági Bizottsága!**

A Tisztelt Bizottság a Budapest Főváros II. kerületi Önkormányzat Képviselő-testületének az önkormányzat Szervezeti és Működési Szabályzatáról szóló, többször módosított 13/1992. (VII.01.) önkormányzati rendelet 52. § (5) bekezdése a) pontja és a 11. sz. melléklete 5. Településüzemeltetési, Környezetvédelmi és Közbiztonsági Bizottság (TKKB) címszó 5.5.5. pontja értelmében javaslatot tesz:

5.5.5.) a forgalomszabályozás feladataira.

Fentiek alapján kérem a Tisztelt Bizottságot, az alábbi ügyben hozza meg határozatát.

**Ügyiratszám: XII/557/2023**

Tárgya: Budapest, II. kerület Remetekertváros forgalomcsillapítása

A Budapest Közút Zrt. Forgalomtechnikai Igazgatósága először egyirányúsítási elképzeléssel kereste meg hivatalunkat. A Forgalomtechnikai Igazgatóság a pesthidegkúti Pozsonyi utca Máriaremetei út és Mária utca közötti szakaszát szerette volna egyirányúsítani – a Mária utca irányába. Az egyirányúsítás célja az lett volna, hogy a Hidegkúti úti torlódásokat a reggeli csúcsidőszakban a Pozsonyi utcán keresztül kerülő forgalom kiszorítása és ezáltal egyrészt a Pozsonyi utca átmenő forgalom alól való tehermentesítése, másrészt a Máriaremetei úton közlekedő autóbuszok közlekedésének gyorsítása, menetidejének csökkentése. Erről az elképzelésről kikértük akkor a Városrészi Önkormányzat véleményét, ezt a javaslatot nem támogatták.

Ezt követően a Forgalomtechnikai Igazgatóság elkészített javaslatokat a Remetekertváros forgalomcsillapítására. A javaslatokat a Városrészi Önkormányzat 2023. szeptember 4-i ülésén megtárgyalta, és az alábbi határozatot fogadta el:

„*Budapest Főváros II. Kerületi Önkormányzat*

*Pesthidegkúti Városrészi Önkormányzatának*

*76/2023.(IX.04.) határozata*

*Budapest II. Kerületi Önkormányzat Pesthidegkúti Városrészi Önkormányzata azt a véleményt alkotja, hogy javasolja a Településüzemeltetési, Környezetvédelmi és Közbiztonsági Bizottságnak, hogy támogassák a forgalomtechnikai kezelő Budapest Közút Zrt. forgalomtechnikai változtatási elképzelését, amely szerint a Pozsonyi utca és a Bükkfa utca Máriaremetei út és Mária utca közötti szakaszán célforgalmas behajtási tilalom kerüljön bevezetésre.*

***Felelős:*** *Polgármester útján Vincek Tibor a Beruházási Igazgatóság, Műszaki Osztály vezetője*

***Határidő:*** *Településüzemeltetési, Környezetvédelmi és Közbiztonsági Bizottsági ülés*

*(4 képviselő volt jelen, 4 igen egyhangú szavazat)*”

A fentiek alapján a T. Bizottság tárgyalja meg az előterjesztést, és fogadja el az alábbi határozati javaslatot.

**Határozati javaslat:**

A Településüzemeltetési, Környezetvédelmi és Közbiztonsági Bizottság a Budapest Főváros II. kerületi Önkormányzat Képviselő-testületének 13/1992. (VII.01.) önkormányzati rendelet 11. sz. melléklete 5.5.5. pontja értelmében javasolja, hogy a Pozsonyi utca és a Bükkfa utca Máriaremetei út és Mária utca közötti szakaszán célforgalmas behajtási tilalom kerüljön bevezetésre, a forgalomtechnikai kezelő Budapest Közút Zrt. forgalomtechnikai változtatási elképzelése szerint.

A Bizottság a Polgármester és a Jegyző útján felkéri Vincek Tibor urat, a Műszaki Osztály vezetőjét, hogy az ügyben a szükséges intézkedéseket tegye meg.

Felelős: Polgármester

Határidő: 2023. október 31.

Budapest, 2023. október 3.

##### Tisztelettel:

dr. Szalai Tibor

jegyző megbízásából

**Vincek Tibor**

Vezető-főtanácsos

Osztályvezető